**Ministru kabineta viedoklis par likumprojektu**

**“Grozījumi Mikrouzņēmumu nodokļa likumā” (Nr.118/LP12)**

**Spēkā esošā mikrouzņēmumu nodokļa režīma ilgtspēja un likumprojektā ietvertās normas saistībā ar Mikrouzņēmumu nodokļa likuma darbības laikā konstatētajiem riskiem.**

 Mikrouzņēmumu nodokļa likuma izstrādes procesā jau sākotnēji tika konstatēts risks, ka mikrouzņēmumu nodokļa maksātāju darbinieki saņems ievērojami mazāku sociālās apdrošināšanas pakalpojumu apjomu nekā darba ņēmēji, no kuru atalgojuma valsts sociālās apdrošināšanas obligātās iemaksas tiek veiktas vispārējā kārtībā. Līdz ar to Mikrouzņēmumu nodokļa likuma pārejas noteikumos ir paredzēts, ka Ministru kabinets ilgtermiņā ik gadu izvērtē šā likuma praktiskās īstenošanas gaitu un rezultātus, it īpaši attiecībā uz valsts sociālās apdrošināšanas iemaksām un sociālās apdrošināšanas pakalpojumu pieejamību mikrouzņēmumu darbiniekiem.

Atbilstoši Mikrouzņēmumu nodokļa likumam mikrouzņēmumu nodokļa maksātāja darbinieks ir persona, kuru uz darba līguma pamata nodarbina mikrouzņēmumu nodokļa maksātājs, un mikrouzņēmuma īpašnieks (sabiedrības ar ierobežotu atbildību dalībnieks, individuālā uzņēmuma, zemnieku vai zvejnieku sabiedrības īpašnieks, individuālais komersants, kā arī fiziskā persona, kas reģistrējusies Valsts ieņēmumu dienestā kā saimnieciskās darbības veicējs), kā arī prokūrists (turpmāk – mikrouzņēmuma darbinieks).

Finanšu ministrija 2014.gada jūnijā iesniedza Saeimas Sociālo un darba lietu komisijai Mikrouzņēmumu nodokļa efektivitātes novērtējumu, kurā ir ietverts secinājums, ka pašreizējais mikrouzņēmumu nodokļa režīms rada nopietnus draudus valsts sociālā budžeta ilgtspējai, kā arī kropļo konkurenci starp uzņēmumiem.

Savukārt 2014.gada 21.oktobrī Ministru kabinets izskatīja ziņojumu „Par Mikrouzņēmumu nodokļa likuma praktiskās īstenošanas gaitu un rezultātiem, kā arī mazās saimnieciskās darbības veicēju sociālo nodrošinājumu” (turpmāk – Ziņojums). Jāuzsver, ka viens no būtiskākajiem Ziņojumā ietvertajiem secinājumiem ir mikrouzņēmumu darbinieku niecīgais sociālais nodrošinājums, draudi sociālajam budžetam, nodokļu plānošana un konkurences kropļošana. Turklāt Ziņojumā ir norādīts, ka arī gadījumā, ja persona valsts sociālās apdrošināšanas obligātās iemaksas veic tikai kā pašnodarbinātais, tai aprēķinātais sociālā pakalpojuma apmērs būs neliels, bet patentmaksas maksātāji nenopelnīs pat garantēto minimālo vecuma pensiju.

Tomēr, tā kā mikrouzņēmumu darbinieku īpatsvars 2013.gadā sasniedz gandrīz 15% no privātajā sektorā nodarbināto skaita, īpaša uzmanība ir jāpievērš mikrouzņēmumu darbiniekiem. 2014.gadā vidēji bija reģistrēti aptuveni 80 tūkst. mikrouzņēmumu darbinieki, no tiem aptuveni 60% ienākumu guva tikai mikrouzņēmumā. Mikrouzņēmumu darbinieku iemaksu objekts 2011.-2014.gadā vidēji mēnesī ir ap 40% no valstī noteiktās minimālās darba algas. Mikrouzņēmumu darbinieku sociālo iemaksu minimālais apjoms ļauj secināt, ka nākotnē iespējams liels nesegto sociālo izmaksu pieaugums. Turklāt, tā kā mikrouzņēmumu darbinieku veiktās iemaksas nav pietiekamas, lai nodrošinātu uzkrājumu minimālās vecuma pensijas apmēram, nodokļu maksātājiem, kuri maksā iemaksas vispārējā kārtībā, būs faktiski jāuztur mikrouzņēmumu darbinieki, tiem sasniedzot pensijas vecumu.

No iepriekšminētā izriet, ka režīms, kas paredz piemērot Mikrouzņēmumu nodokļa likumā līdz šim noteikto 9% nodokļa likmi, nav ilgtspējīgs. Jāatzīst, ka arī šobrīd spēkā esošā paaugstinātā mikrouzņēmumu nodokļa likme aplūkotās problēmas atrisina tikai daļēji.

Izvērtējot likumprojektā ietverto normu, kas noteic 12% nodokļa likmes piemērošanu mikrouzņēmuma apgrozījumam, kas pārsniedz 7 000 *euro*, var secināt, ka arī tā nenovērš Mikrouzņēmumu nodokļa likuma īstenošanas gaitā konstatētās problēmas saistībā ar mikrouzņēmumu darbinieku valsts sociālo apdrošināšanu, draudiem valsts sociālā budžeta ilgtspējai un konkurences kropļošanu uzņēmējdarbības vidē.

**Iespējamie risinājumi**

1. Ievērojot iepriekšminēto, uz situācijas uzlabošanu vērsts risinājums ir pakāpeniska minimālās valsts sociālās apdrošināšanas obligātās iemaksas (turpmāk – minimālā iemaksa) ieviešana, par kuru gan jāveic padziļinātas diskusijas.

Minimālā iemaksa jānosaka, ja obligāti sociāli apdrošināmā persona veic obligātās iemaksas no objekta, kas ir mazāks par valstī noteikto minimālo mēnešalgu, vai neveic obligātās iemaksas (t.sk., mikrouzņēmumu nodokļa maksātāja darbinieks, kā arī pašnodarbinātais, ja tā mēneša ienākums nav sasniedzis obligāto iemaksu objekta minimālo apmēru). Minimālās iemaksas (piemēram, nosakot to atbilstoši valsts sociālās apdrošināšanas obligātajām iemaksām no minimālās algas (360 *euro*) 122 *euro* apmērā) ieviešana mikrouzņēmumu darbiniekiem varētu notikt pakāpeniski – vairāku gadu laikā.

Ņemot vērā to, ka mikrouzņēmumu nodoklis ir atvieglotais nodokļu maksāšanas režīms, nepieciešams arī ierobežot mikrouzņēmumu nodokļa maksātāju loku, nosakot profesionālās darbības jomas, kurās būs (vai nebūs) tiesības izvēlēties maksāt mikrouzņēmumu nodokli.

Lai izstrādātu šo risinājumu, nepieciešams izvērtēt, kāds būs minimālās iemaksas apmērs un tās ieviešanas periods, personu loku, uz kurām attieksies pienākums veikt minimālo iemaksu, kā arī jomas, kurās varēs izvēlēties maksāt mikrouzņēmumu nodokli. Labklājības ministrijai sadarbībā ar Finanšu ministriju jāizstrādā grozījumi likumā “Par valsts sociālo apdrošināšanu” un Mikrouzņēmumu nodokļa likumā un jāiesniedz tos Ministru kabinetā 2016.gada budžeta paketē. Pārejas periodā līdz brīdim, kad stāsies spēkā jaunās normas, tiks piemērota 9% mikrouzņēmumu nodokļa likme visam mikrouzņēmuma apgrozījumam līdz 100 000 *euro*. Normām, kas reglamentēs minimālās iemaksas noteikšanas un veikšanas kārtību, jāstājas spēkā 2016.gadā.

2. Ja iesaistītās institūcijas diskusiju laikā par minimālās iemaksas ieviešanu nonāks pie secinājuma, ka piedāvātais variants ir sarežģīts administrēšanas ziņā vai to ir problemātiski ieviest ar 2016.gadu, būtu nepieciešams īstenot risinājumu, kas novērš situāciju, ka mikrouzņēmumu nodokļa maksātāju darbinieku skaits pārsniedz kritisko masu pār darbiniekiem, par kuriem nodokļi tiek maksāti vispārējā kārtībā.

Mikrouzņēmumu darbinieku īpatsvars salīdzinājumā ar privātajā sektorā nodarbināto skaitu 2011.gadā bija 8,2%, 2012.gadā – 11,9%, bet 2013.gadā – 14,8%. Turpinoties šādai pieauguma tendencei, mikrouzņēmumu darbinieku īpatsvars tuvākajos gados varētu pārsniegt 20%. Uz mikrouzņēmumu darbinieku skaita pieaugumu cita starpā norāda mikrouzņēmumu nodokļa maksātāju skaita palielināšanās. Laikā no 2014.gada 2.janvāra līdz 31.decembrim mikrouzņēmumu nodokļa maksātāju statusu ieguva 12,6 tūkst. nodokļu maksātājs, kas šajā periodā reģistrēja saimniecisko vai komercdarbību, t.sk., 5,1 tūkst. sabiedrības ar ierobežotu atbildību un 7,2 tūkst. saimnieciskās darbības veicēju, kas reģistrēti Valsts ieņēmumu dienestā. Uz 2015.gada 1.janvāri kopā bija reģistrēti 41,3 tūkst. mikrouzņēmumu nodokļa maksātāju.

Ievērojot minēto, ja tiks atbalstīts šis risinājums, Mikrouzņēmumu nodokļa likumā būtu ietverams nosacījums, ka mikrouzņēmumu darbinieks, atkarībā no sociālās apdrošināšanas problēmas risinājuma pozitīvā efekta, ir tiesīgs piemērot mikrouzņēmumu nodokļa maksāšanas režīmu trīs līdz piecus gadus, sākot ar 2016.gadu.

**Papildapsvērumi par likumprojektu**

Papildus informējam, ka pastāv augsts nodokļu plānošanas risks saistībā ar iespēju mikrouzņēmumam pirmajos trīs darbības gados apgrozījumam piemērot 9% nodokļa likmi, jo fiziskai personai ir neierobežotas iespējas katru ceturto gadu dibināt jaunu kapitālsabiedrību. Jaunu kapitālsabiedrību dibināt ir relatīvi vienkārši, jo mikrouzņēmumiem parasti nav lielu aktīvu, bet to galvenās izmaksas veido darbaspēka izmaksas.

Lai īstenotu likumprojektā ietvertās normas, būs nepieciešams atvērt atsevišķus valsts pamatbudžeta ieņēmumu kontus (turpmāk tekstā – konts) 9 % mikrouzņēmuma nodokļa un 12 % mikrouzņēmuma nodokļa ieņēmumu dalītai uzskaitei. Pastāv risks, ka mikrouzņēmumu nodokļa maksātāji, veicot nodokļa samaksu, nenorādīs korektu konta numuru. Savukārt, ja mikrouzņēmumu nodokļa maksātāji visus nodokļa maksājumus ieskaitīs pašreizējā kārtībā, un jauni konti netiks atvērti, tad Valsts kase nevarēs nodrošināt mikrouzņēmumu nodokļa ieņēmumu diferencētu sadali atbilstoši mikrouzņēmumu nodokļa likmei saskaņā ar likumprojektu.

**Likumprojekta ietekme uz valsts budžetu.**

Mikrouzņēmumu nodokļa kopējie ieņēmumi 2014.gadā bija 51,1 milj. *euro*. Atbilstoši Finanšu ministrijas aprēķiniem likumprojekta kopējā negatīvā fiskālā ietekme, veicot plānotos grozījumus Mikrouzņēmumu nodokļa likumā, no 2015.gada līdz 2017.gadam būtu 38,1 milj. *euro*, t.sk., 2015.gadā – 7,0 milj. *euro*, 2016.gadā – 13,0 milj. *euro*, bet 2017.gadā – 18,1 milj. *euro*. Tādējādi likumprojektā ietvertie grozījumi būs pretrunā ar likumu “Par valsts budžetu 2015.gadam”, kā arī likumu “Par vidēja termiņa budžeta ietvaru 2015., 2016. un 2017.gadam”. Iegūtos papildus līdzekļus no šobrīd Mikrouzņēmumu nodokļa likumā noteiktās likmes palielināšanas ir paredzēts novirzīt tieši sociālajai apdrošināšanai, tāpēc minētā negatīvā ietekme ir attiecināma uz valsts speciālo budžetu. Papildus informējam, ka normatīvajos aktos ir īpaši noteikumi attiecībā uz gadījumiem, ja Saeima pieņem lēmumus ar ietekmi uz budžetu. Latvijas Republikas Satversmes 66.pantā ir noteikts “Ja Saeima pieņem lēmumu, kurš saistīts ar budžetā neparedzētiem izdevumiem, tad lēmumā jāparedz arī līdzekļi, ar kuriem segt šos izdevumus.” Vienlaikus Saeimas kārtības ruļļa 87.pantā ir noteikts, ka nevienu likumprojektu nedrīkst izskatīt pirmajā lasījumā, ja tas paredz budžetā papildu izdevumus vai izmaiņas ieņēmumos un tam nav pievienota finanšu ministra atsauksme. Šis noteikums nav attiecināms uz Ministru kabineta iesniegtajiem likumprojektiem, kā arī uz gadījumiem, kad finanšu ministrs atsauksmi nav devis likumā noteiktajā termiņā.

Jāpiebilst, ka mikrouzņēmumu nodokļa ieņēmumu prognozes nākamajiem gadiem tiek aktualizētas atbilstoši budžeta sagatavošanas grafikam, ņemot vērā vairākus makroekonomiskos rādītājus, veikto nodokļa maksājumu apmērus, nodokļa maksātāju skaita izmaiņu tendenci un saimnieciskās darbības rādītājus, tādējādi, aktualizējot fiskālās ietekmes aprēķinus, tie var nedaudz mainīties.

**Nepieciešamā tūlītējā rīcība**

Ja Saeima izšķirtos par kādu no piedāvātajiem variantiem, tad, tā kā pašreiz iesniegtais likumprojekts neatrisina sociālā nodrošinājuma riska problēmu, mūsuprāt, optimālais risinājums būtu veikt grozījumus Mikrouzņēmumu nodokļa likumā, nosakot 2015.gadam 9% mikrouzņēmumu nodokļa likmi visam mikrouzņēmuma apgrozījumam līdz 100 000 *euro.* Ja līdz 2016.gada budžetu pavadošo likumprojektu iesniegšanas termiņam risinājums netiks rasts, jāveic atkārtoti grozījumi Mikrouzņēmumu nodokļa likumā, kas ar 2016.gadu paredz piemērot 9% likmi apgrozījumam līdz 7 000 *euro*. Savukārt apgrozījumam no 7000, 01 *euro* līdz 100 000 *euro* 2016.gadā piemērotu 13% likmi, bet 2017.gadā - 15% likmi.